VSRS Sklep I Kr 11/2017
Sodna praksa Vrhovnega sodišča, 2017-04-13

Barbara Zobec (preds.), Branko Masleša (poroč.), Vesna Žalik

krajevna pristojnost - spor o krajevni pristojnosti - pristojnost po stalnem oziroma začasnem prebivališču - izvršitev denarne kazni - kaznivo dejanje

V obravnavanem primeru ne gre za priznanje in izvršitev denarne sankcije, ki je bila izrečena storilcu zaradi storitve prekrška, temveč gre za denarno sankcijo, ki mu je bila izrečena zaradi storitve kaznivega dejanja po pravu države izdajateljice.

Za odločanje v tej zadevi je pristojno Okrožno sodišče v Krškem.

1. Okrajno sodišče Bremen - Blumenthal je storilcu J. R. z odločbo Cs 650 Js 67685/15 VRs z dne 28. 12. 2015, pravnomočno dne 17. 2. 2016, izreklo denarno kazen v višini 1.800,00 EUR, zaradi storitve kaznivega dejanja po 316. členu v zvezi z 69. in 69.b členom Kazenskega zakonika Zvezne Republike Nemčije

, ker je z osebnim vozilom na cesti Lüssumer Strasse dne 31. 10. 2015 v alkoholiziranem stanju (izmerjena koncentracija alkohola v krvi je bila najmanj 2,67 promilov) povzročil prometno nevarno stanje na javnih cestah.

2. Okrajno sodišče v Sevnici je po prejemu zahteve Zveznega urada za pravosodje Zvezne Republike Nemčije za priznanje in izvršitev zgoraj navedene sodne odločbe s sklepom PomPRI 2/2016 z dne 27. 10. 2016 na podlagi šestega odstavka 214. člena Zakona o prekrških (ZP-1) zadevo odstopilo Okrajnemu sodišču v Celju v pristojno odločanje.

3. Okrajno sodišče v Celju je z vlogo z dne 29. 3. 2017 pred Vrhovnim sodiščem sprožilo spor o pristojnosti. V vlogi navaja, da v obravnavanem primeru ne gre za priznanje in izvršitev denarne sankcije, ki je bila storilcu izrečena zaradi prekrška, temveč gre za denarno sankcijo, ki mu je bila izrečena zaradi storitve kaznivega dejanja po pravu države izdajateljice. V takem primeru je za izvršitev tuje sodne odločbe po prvem odstavku 189. člena Zakona o sodelovanju v kazenskih zadevah z državami članicami Evropske unije (v nadaljevanju ZSKZDČEU-1) pristojen preiskovalni sodnik, pristojnost sodišča pa se določi po stalnem ali začasnem prebivališču osebe, zoper katero je bila izrečena denarna sankcija. Glede na to, da ima J. R. stalno prebivališče na naslovu ..., kar je na območju krajevne pristojnosti Okrožnega sodišča v Krškem, predlaga, da Vrhovno sodišče kot pristojno v tej zadevi določi Okrožno sodišče v Krškem.

4. Vrhovno sodišče po pregledu zadeve pritrjuje ugotovitvam Okrajnega sodišča v Celju. V skladu z določbo prvega odstavka 189. člena ZSKZDČEU-1 je za odločanje o priznanju odločbe, s katero je bila izrečena denarna sankcija iz 1. in 2. točke drugega odstavka 185. člena tega zakona, pristojen preiskovalni sodnik. V skladu z drugim odstavkom 189. člena ZSKZDČEU-1 se krajevna pristojnost domačega sodišča določi po stalnem ali začasnem prebivališču osebe, zoper katero je bila izrečena denarna sankcija. Po določbi 1. in 2. točke drugega odstavka 185. člena ZSKZDČEU-1 se izvrši odločba sodišča oziroma drugega organa, s katero je bila izrečena denarna kazen za kaznivo dejanje po pravu države izdaje. V obravnavanem primeru iz podatkov spisa (Potrdila iz člena 4 Okvirnega sklepa Sveta 2005/214/PNZ o uporabi načela vzajemnega priznavanja denarnih kazni) izhaja, da J. R. z odločbo Okrajnega sodišča Bremen - Blumenthal ni bil spoznan za odgovornega storitve prekrška, temveč mu je bila denarna kazen izrečena zaradi kaznivega dejanja po 316. členu v zvezi z 69. in 69.b členom Kazenskega zakonika Zvezne Republike Nemčije.

5. Ker v obravnavanem primeru ne gre za priznanje in izvršitev denarne sankcije, ki je bila izrečena storilcu zaradi storitve prekrška, temveč gre za denarno sankcijo, ki mu je bila izrečena zaradi storitve kaznivega dejanja po pravu države izdajateljice, je Vrhovno sodišče kot skupno neposredno višje sodišče na podlagi prvega odstavka 38. člena Zakona o kazenskem postopku odločilo, da je za priznanje in izvršitev tuje sodne odločbe krajevno pristojno Okrožno sodišče v Krškem.

Zakon o sodelovanju v kazenskih zadevah z državami članicami Evropske unije (2013) - ZSKZDČEU-1  - člen 185, 185/1, 185/2, 189, 189/1, 189/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.